
讬讜诪讗 驻讙 注"讗 - 驻讬专讜砖 砖讟讬讬谞讝诇抓

"讝专讜 专砖注讬诐 诪专讞诐" (转讛诇讬诐 谞讞, 讚), 讻诇讜诪专: 诪讘讟谉 讗诪诐 讛转讘专专 砖讛诐 讝专讬诐. 讜讗讻谉 谞驻拽 诪讬谞讛 [讬爪讗 诪诪谞讛] 砖讘转讗讬 讗爪专 驻讬专讬 [讗讜爪专 讛驻讬专讜转], 砖讛讬讛 讗讜爪专 讛驻讬专讜转 讘砖谞讜转 专注讘讜谉 讻讚讬 诇讛驻拽讬注 诪讞讬专诐 讜诇讛专讜讜讬讞 讻住祝 诪谉 讛注谞讬讬诐.


讗 砖谞讬谞讜 讘诪砖谞讛: 讞讜诇讛 诪讗讻讬诇讬谉 讗讜转讜 注诇 驻讬 讘拽讬讗讬谉. 讗诪专 专' 讬谞讗讬: 讞讜诇讛 讗讜诪专 砖讛讜讗 爪专讬讱 诇讗讻讜诇, 讜专讜驻讗 讗讜诪专 讻讬 讗讬谞讜 爪专讬讱 鈥� 砖讜诪注讬谉 诇讞讜诇讛 讘讝讛, 诪讗讬 讟注诪讗 [诪讛 讛讟注诐]? 诪砖讜诐 砖谞讗诪专: "诇讘 讬讜讚注 诪专转 谞驻砖讜" (诪砖诇讬 讬讚, 讬), 讻诇讜诪专: 讛讞讜诇讛 讬讜讚注 讗转 注讜爪诐 讛讻讗讘 讜讞讜诇砖转 讛讙讜祝 砖讬砖 诇讜 讜讗讬谉 讛专讜驻讗 讬讻讜诇 诇讜诪专 砖讗讬谞讜 讻驻讬 讚讘专讬讜. 讜诪拽砖讬诐: 驻砖讬讟讗 [驻砖讜讟] 讛讚讘专, 砖讛专讬 讗讚诐 讬讜讚注 注诇 注爪诪讜 讬讜转专 诪讗讞专! 讜诪砖讬讘讬诐: 诪讛讜 讚转讬诪讗 [诪讛讜 砖转讗诪专] 讻讬 讛专讜驻讗 拽讬诐 诇讬讛 讟驻讬 [讘专讜专 诇讜 讬讜转专], 讗诐 讛爪讜专讱 讛讜讗 诪诪砖讬 讗讜 讗讬谞讜 诪诪砖讬, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讘讻诇 讝讗转 讛讞讜诇讛 注爪诪讜 讬讜讚注 讘住讘诇讜 讬讜转专 诪讻诇 讗讞专 讜诇讜 讛诪讜诪讞讛 讘讬讜转专.


讜诇讛讬驻讱: 专讜驻讗 讗讜诪专 砖爪专讬讱 讛讞讜诇讛 诇讗讻讜诇, 讜讛讞讜诇讛 注爪诪讜 讗讜诪专 讗讬谞讜 爪专讬讱 鈥� 砖讜诪注讬谉 诇专讜驻讗. 诪讗讬 讟注诪讗 [诪讛 讟注诐] 讛讚讘专 鈥� 转讜谞讘讗 讛讜讗 讚谞拽讬讟 诇讬讛 [讟砖讟讜砖 讛讚注转 讛讜讗 砖转驻住 讗讜转讜], 砖诪讞诪转 讛诪讞诇讛 谞讟砖讟砖讛 讛讻专转讜, 讜讗讬谉 讛讜讗 注爪诪讜 讬讜讚注 注讚 讻诪讛 讝拽讜拽 讛讜讗 诇讗讜讻诇.


转谞谉 [砖谞讬谞讜 讘诪砖谞讛]: 讞讜诇讛 诪讗讻讬诇讬谉 讗讜转讜 注诇 驻讬 讘拽讬讗讬谉. 讜谞讚讬讬拽 诪讻讗谉: 讻讬 注诇 驻讬 讘拽讬讗讬谉 鈥� 讗讬谉 [讻谉], 讗讜诇诐 注诇 驻讬 注爪诪讜 鈥� 诇讗, 讜砖诇讗 讻讚讘专讬 专' 讬谞讗讬! 讜注讜讚 讬砖 诇讚讬讬拽: 注诇 驻讬 讘拽讬讗讬谉 鈥� 讗讬谉 [讻谉], 注诇 驻讬 讘拽讬 讗讞讚 鈥� 诇讗, 讜谞讗诪专 砖爪专讬讻讬诐 砖谞讬 专讜驻讗讬诐 讚讜讜拽讗, 讜讙诐 讝讛 砖诇讗 讻讚讘专讬 专讘 讬谞讗讬, 砖诇讚注转讜 讘诪拽专讛 砖讗讬谉 讚注转 讛讞讜诇讛 注爪诪讜 诪讻专讬注讛, 讚讬 讘讚注转 讘拽讬 讗讞讚!


讜讚讜讞讬诐: 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐] 讘诪拽专讛 诪讬讜讞讚, 砖讛讞讜诇讛 讗诪专 诇讗 爪专讬讻谞讗 [讗讬谞谞讬 爪专讬讱] 讜诇讻谉 讬砖 爪讜专讱 诇讚注转 讛讘拽讬讗讬谉, 讜砖讜讗诇讬诐: 讜诇讬住驻讜 诇讬讛 [讜砖讬讗讻讬诇讜 讗讜转讜] 注诇 驻讬 讘拽讬 讗讞讚, 砖讛专讬 讗诪专 专' 讬谞讗讬 砖讘讻讙讜谉 讝讛 砖讜诪注讬诐 诇专讜驻讗! 讜诪砖讬讘讬诐: 诇讗 爪专讬讻讗 [谞爪专讻讛] 讗诇讗 讚讗讬讻讗 讗讞专讬谞讗 讘讛讚讬讛 讚讗诪专 [砖讬砖 专讜驻讗 讗讞专 讗转讜 讛讗讜诪专] 讻讬 诇讗 爪专讬讱 讗讚诐 讝讛 诇讻讱 讜讗讝 诪讗讻讬诇讬谉 讗讜转讜 注诇 驻讬 讘拽讬讗讬谉 鈥� 注诇 驻讬 砖谞讬 专讜驻讗讬诐 讛讗讜诪专讬诐 爪专讬讱.


讜砖讜讗诇讬诐: 讗诐 讻谉 讛专讬 讝讛 驻砖讬讟讗 [驻砖讜讟], 讛诇讗 住驻拽 谞驻砖讜转 讛讜讗, 讗诐 爪专讬讱 讗讜 讗讬谞讜 爪专讬讱, 讜住驻拽 谞驻砖讜转 诇讛拽诇! 讜诪砖讬讘讬诐: 诇讗 爪专讬讻讗 [谞爪专讻讛] 讗诇讗 讚讗讬讻讗 转专讬 讗讞专讬谞讬 讘讛讚讬讛 讚讗诪专讬 [砖讬砖 砖谞讬 专讜驻讗讬诐 讗讞专讬诐 讗转讜 注诐 讛讞讜诇讛 砖讗讜诪专讬诐] 砖讛讜讗 诇讗 爪专讬讱. 讜讗祝 注诇 讙讘 [讜讗祝 注诇 驻讬] 砖讗诪专 专讘 住驻专讗: 转专讬 [砖谞讬] 注讚讬诐 讚讬谞诐 讻诪讗讛 讜诪讗讛 讚讬谞诐 讻转专讬 [讻砖谞讬诐], 砖砖谞讬 注讚讬诐 讗讜 讬讜转专 讛诐 注讚讜转 砖诇讬诪讛, 讜讗讬谉 讛讘讚诇 讘讬谉 注讚讜转 砖谞讬诐 诇注讚讜转 诪住驻专 讙讚讜诇 砖诇 讗谞砖讬诐, 讛谞讬 诪讬诇讬 [讚讘专讬诐 讗诇讛] 讗诪讜专讬诐 讚讜讜拽讗 诇注谞讬谉 注讚讜转, 讗讘诇 诇注谞讬谉 讗讜诪讚谞讗 [讛讛注专讻讛] 砖诇 讚讘专讬诐 鈥� 讘转专 [讗讞专] 诪住驻专 讛讚注讜转 讗讝诇讬谞谉 [讗谞讜 讛讜诇讻讬诐], 讜讗诐 诪专讜讘讬诐 讛讗讜诪讚讬诐 讗转 讛讚讘专 讘讚专讱 讗讞转 鈥� 谞讜讛讙讬诐 讗谞讜 讻讚注转诐.


讗讜诇诐, 讜讛谞讬 诪讬诇讬 [讜讚讘专讬诐 讗诇讛] 讗诪讜专讬诐 讚讜讜拽讗 诇注谞讬谉 讗讜诪讚谞讗 讚诪诪讜谞讗 [讛注专讻讛 砖诇 诪诪讜谉], 讗讘诇 讛讻讗 [讻讗谉] 住驻拽 谞驻砖讜转 讛讜讗, 讜讻讬讜谉 砖讬砖 砖谞讬 专讜驻讗讬诐 讛讗讜诪专讬诐 讻谉 鈥� 爪专讬讱 砖讬讗讻诇.


讜诪拽砖讬诐: 讜讛讗 诪讚拽转谞讬 住讬驻讗 [讜讛专讬 诪诪讛 砖砖谞讬谞讜 讘住讜驻讛 砖诇 讛诪砖谞讛] 砖讗诐 讗讬谉 砖诐 讘拽讬讗讬谉 诪讗讻讬诇讬谉 讗讜转讜 注诇 驻讬 注爪诪讜, 诪讻诇诇 讛讚讘专讬诐 砖讜诪注 讗转讛 讚专讬砖讗 [砖讘专讗砖讛 砖诇 讛诪砖谞讛] 讛讻讜讜谞讛 砖讛讞讜诇讛 讗诪专 砖讛讜讗 爪专讬讱, 讜注诇 讻讱 讗诪专讛 讛诪砖谞讛 讻讬 注诇 驻讬 讘拽讬讗讬诐, 讛专讬讛讜 讛讜讗 讗讜讻诇 讗讘诇 诇讗 注诇 驻讬 注爪诪讜! 讜诪转专爪讬诐: 讞住讜专讬 诪讬讞住专讗 讜讛讻讬 拽转谞讬 [讞住专讛 讛诪砖谞讛 讜讻讱 讬砖 诇砖谞讜转讛]: 讘诪讛 讚讘专讬诐 讗诪讜专讬诐 砖讗讬谞讜 讗讜讻诇 讗诇讗 注诇 驻讬 讘拽讬讗讬诐 鈥� 讻砖讗诪专 诇讗 爪专讬讱 讗谞讬, 讗讘诇 讗诐 讗诪专 爪专讬讱 讗谞讬, 讜讗讬谉 砖诐 讘拽讬讗讬谉 转专讬 [砖谞讬诐] 讗诇讗 专拽 讞讚 砖讗诪专 讻讬 讛讜讗 诇讗 爪专讬讱 鈥� 诪讗讻讬诇讬谉 讗讜转讜 注诇 驻讬 注爪诪讜.


诪专 讘专 专讘 讗砖讬 讗诪专: 讻诇 讛讬讻讗 [讛讬讻谉] 讚讗诪专 [砖讗讜诪专] 讛讗讬砖 讛讞讜诇讛 爪专讬讱 讗谞讬, 讗驻讬诇讜 讗讬讻讗 诪讗讛 讘拽讬讗讬诐 讚讗诪专讬 [讛讗讜诪专讬诐] 讻讬 讛讜讗 诇讗 爪专讬讱 鈥� 诇讚讬讚讬讛 砖诪注讬谞谉 [诇讜 讗谞讜 砖讜诪注讬谉], 讜诪讚讜注? 鈥� 砖谞讗诪专: "诇讘 讬讜讚注 诪专转 谞驻砖讜" (诪砖诇讬 讬讚, 讬).


转谞谉 [砖谞讬谞讜 讘诪砖谞讛]: 讗诐 讛讞讜诇讛 注爪诪讜 讗讜诪专 讻讬 讛讜讗 爪专讬讱 诇讗讻讜诇 讜讗讬谉 砖诐 讘拽讬讗讬谉 鈥� 诪讗讻讬诇讬谉 讗讜转讜 注诇 驻讬 注爪诪讜. 讜诇讻讗讜专讛 讗驻砖专 诇讛讘讬谉 诪讻讗谉: 讟注诪讗 [讛讟注诐 讚讜讜拽讗] 讚诇讬讻讗 [砖讗讬谉] 讘拽讬讗讬谉, 讛讗 讗讬讻讗 [讛专讬 讗诐 讬砖] 讘拽讬讗讬谉 鈥� 诇讗 讜砖讜诪注讬谉 诇讘拽讬讗讬诐 讜诇讗 诇讜! 讜讚讜讞讬诐: 讛讻讬 拽讗诪专 [讻讱 讗诪专, 讻讱 讬砖 诇讛讘讬谉]: 讘诪讛 讚讘专讬诐 讗诪讜专讬诐 砖谞讜讛讙讬诐 注诇 驻讬 讘拽讬讗讬诐 鈥� 讻砖讗诪专 "诇讗 爪专讬讱 讗谞讬". 讗讘诇 讗诪专 "爪专讬讱 讗谞讬", 讗讬谉 砖诐 讘拽讬讗讬谉 讻诇诇 鈥� 诪讗讻讬诇讬谉 讗讜转讜 注诇 驻讬 注爪诪讜, 砖谞讗诪专: "诇讘 讬讜讚注 诪专转 谞驻砖讜", 砖讻诇 讛讘拽讬讗讬诐 讗讬谞诐 谞讞砖讘讬诐 诇注讜诪转 讛专讙砖转讜 砖诇 讛讞讜诇讛.


讘 诪砖谞讛 诪讬 砖讗讞讝讜 讘讜诇诪讜住 (讞讜诇讬 讛讙讜专诐 诇转讗讜讜转 专注讘 砖讗讬 讗驻砖专 诇注诪讜讚 讘驻谞讬讛 讜讛诇讜拽讛 讘讜 专讗讬讬转讜 谞讞诇砖转 讜诪住转讻谉 讘谞驻砖讜) 鈥� 诪讗讻讬诇讬谉 讗讜转讜 讘讻诇 讬讜诐, 讗祝 讘讬讜诐 讛讻讬驻讜专讬诐 讗驻讬诇讜 讚讘专讬诐 讟诪讗讬诐 鈥� 注讚 砖讬讗讜专讜 注讬谞讬讜 讜讛讜讗 住讬诪谉 砖讛转讗讜砖砖. 诪讬 砖谞砖讻讜 讻诇讘 砖讜讟讛 讗讬谉 诪讗讻讬诇讬谉 讗讜转讜 诪讞爪专 讻讘讚 砖诇讜 (砖诇 讛讻诇讘) 砖讛讬讛 谞讞砖讘 诇住讙讜诇讛 诇诪讞诇讛 讝讜, 讻讬 诇讚注转 讞讻诪讬诐 讗讬谉 讛讚讘专 诪讜注讬诇 讻诇诇. 讜专' 诪转讬讗 讘谉 讞专砖 诪转讬专 诇讛讗讻讬诇讜, 砖诇讚注转讜 讛讚讘专 诪讜注讬诇.


讜注讜讚 讗诪专 专' 诪转讬讗 讘谉 讞专砖: 讛讞讜砖砖 (讛住讜讘诇 诪讻讗讘) 讘讙专讜谞讜 诪讟讬诇讬谉 诇讜 住诐 讘转讜讱 驻讬讜 讘砖讘转, 讗祝 注诇 驻讬 砖讗住讜专 诇讛转专驻讗 讘砖讘转, 诪驻谞讬 砖讛讜讗 住驻拽 谞驻砖讜转, 砖讻诇 讻讗讘 驻谞讬诪讬 拽砖讛 诇注诪讜讚 注诇 讟讬讘讜 讜诪讬讚转 住讻谞转讜, 讜讻诇 住驻拽 谞驻砖讜转 讚讜讞讛 讗转 讛砖讘转.


讻讬讜爪讗 讘讜: 诪讬 砖谞驻诇讛 注诇讬讜 诪驻讜诇转, 住驻拽 讛讜讗 砖诐 转讞转 讛诪驻讜诇转 住驻拽 讗讬谞讜 砖诐, 住驻拽 讞讬 注讚讬讬谉 住驻拽 诪转, 住驻拽 讗诐 讛讗讬砖 转讞转 讛诪驻讜诇转 讛讜讗 讙讜讬, 住驻拽 讬砖专讗诇 鈥� 诪驻拽讞讬谉 (诪驻谞讬诐) 注诇讬讜 讗转 讛讙诇. 讻诇讜诪专: 注讜砖讬诐 讻诇 诪诇讗讻讛 诇讛讜专讬讚 讗转 讙诇 讛讗讘谞讬诐 诪注诇讬讜. 诪爪讗讜讛讜 砖诐 诇讗讞专 驻讬谞讜讬 讞诇拽讬 砖诇 讛诪驻讜诇转, 讗诐 谞诪爪讗 砖注讚讬讬谉 讛讜讗 讞讬 鈥� 诪驻拽讞讬谉 讛诇讗讛 注讚 砖讬讜爪讬讗讜讛讜, 讜讗诐 谞诪爪讗 诪转 鈥� 讬谞讬讞讜讛讜, 砖讗讬谉 诪讞诇诇讬诐 讗转 讛砖讘转 诪砖讜诐 讻讘讜讚 讛诪转.


讙 讙诪专讗 转谞讜 专讘谞谉 [砖谞讜 讞讻诪讬诐]: 诪谞讬讬谉 讛讬讜 讬讜讚注讬谉 砖讛讗讬专讜 注讬谞讬讜 鈥� 诪砖讬讘讞讬谉 讘讬谉 讗讜讻诇 讟讜讘 诇专注, 砖讘转讜讱 讛讘讜诇诪讜住 讻诇 讚讘专 砖谞讜转谞讬诐 诇讜 讛讜讗 讗讜讻诇, 讜讗讬谞讜 诪讘讞讬谉. 讗诪专 讗讘讬讬: 讜讘讟注诪讗 [讜砖讬讘讞讬谉 讘讟注诪诐 砖诇 讛讚讘专讬诐] 讜诇讗 讘专讗讬讛 讘诇讘讚, 砖讗驻讬诇讜 讻砖讛讜讗 讘讘讜诇诪讜住 讬讜讚注 讛讜讗 诇讛讻讬专 讘诪专讗讛, 讗讘诇 讗讬谞讜 诪讘讞讬谉 讘讛讘讚诇讬 讟注诐.


转谞讜 专讘谞谉 [砖谞讜 讞讻诪讬诐]: 诪讬 砖讗讞讝讜 讘讜诇诪讜住 讜讞讬讬讘讬诐 诇讛讗讻讬诇讜 注讚 砖讬讗讜专讜 注讬谞讬讜 鈥� 诪讗讻讬诇讬谉 讗讜转讜 讛拽诇 讛拽诇, 砖讗诐 讛讬讜 爪专讬讻讬诐 诇讛讗讻讬诇讜 讚讘专讬诐 讗住讜专讬诐, 诪拽讚讬诪讬诐 诇讛讗讻讬诇讜 诪讗诇讛 砖讗讬住讜专诐 拽诇 讬讜转专, 讻讙讜谉 讛讬讜 诇讛诐 讟讘诇 (转讘讜讗讛 砖诇讗 讛讜驻专砖 诪诪谞讛 诪注砖专) 讜谞讘讬诇讛 鈥� 诪讗讻讬诇讬谉 讗讜转讜 谞讘讬诇讛, 砖讗讬住讜专 讟讘诇 讬砖 讘讜 诪讬转讛 讘讬讚讬 砖诪讬诐 讜谞讘讬诇讛 讘诇讗 转注砖讛 讘诇讘讚. 讟讘诇 讜砖讘讬注讬转 鈥� 诪讗讻讬诇讬谉 讗讜转讜 砖讘讬注讬转, 砖讛讟讘诇 讛讜讗 讘诪讬转讛 讘讬讚讬 砖诪讬诐 讜讗讬诇讜 讛砖讘讬注讬转 讗讬谞讛 讗诇讗 讘诪爪讜转 注砖讛.


讟讘诇 讜转专讜诪讛 鈥� 转谞讗讬 [诪讞诇讜拽转 转谞讗讬诐] 讛讬讗 诪讛 诪讛诐 讬讗讻诇. 讚转谞讬讗 [砖讻谉 砖谞讬谞讜 讘讘专讬讬转讗]: 诪讗讻讬诇讬谉 讗讜转讜 讟讘诇 讜讗讬谉 诪讗讻讬诇讬谉 讗讜转讜 转专讜诪讛. 讘谉 转讬诪讗 讗讜诪专: 诪讜讟讘 砖讬讗讻讬诇讜讛讜 转专讜诪讛 讜诇讗 讬讗讻讬诇讜讛讜 讟讘诇. 讗诪专 专讘讛: 讛讬讻讗 [讛讬讻谉] 砖讗驻砖专 诇讛讗讻讬诇 讗讜转讜 讞讜诇讬谉, 砖讬砖 砖诐 讟讘诇 讗讘诇 讗驻砖专 诇讛驻专讬砖 诪诪谞讜 讜诇转拽谞讜, 讚讻讜诇讬 注诇诪讗 [诇讚注转 讛讻诇] 诇讗 驻诇讬讙讬 讚诪转拽谞讬谞谉 诇讬讛 讜诪住驻讬谞谉 诇讬讛 [诇讗 讞诇讜拽讬诐 砖诪转拽谞讬诐 诇讜 讗转 讛讟讘诇 注诇 讬讚讬 砖诪驻专讬砖讬诐 诪诪谞讜 诪注砖专讜转 讜诪讗讻讬诇讬诐 讗讜转讜] 讜讗驻讬诇讜 讘砖讘转 砖讗住讜专讛 讘讛 讛驻专砖转 转专讜诪讜转.


讻讬 驻诇讬讙讬 [讻讗砖专 谞讞诇拽讜] 讘讚诇讗 [讻砖讗讬] 讗驻砖专 讘讞讜诇讬谉 砖讗讬谉 讗驻砖专讜转 诇讛驻专讬砖, 诪专 [讞讻诐 讝讛] 住讘专 讻讬 讗讬住讜专 讟讘诇 讞诪讜专, 讜诪专 [讜讞讻诐 讝讛] 住讘专 讻讬 转专讜诪讛 讞诪讜专讛 讬讜转专. 讜讟注诪诐; 诪专 住讘专 [讞讻诐 讝讛] 住讘专 讻讬 讟讘诇 讞诪讜专, 讜诪讚讜注? 诇驻讬 砖讗住讜专讬诐 讛讻诇 诇讗讜讻诇讜, 讗讘诇 转专讜诪讛 鈥� 讞讝讬讗 [专讗讜讬讛 讛讬讗] 诇讻讛谉 讜诇讻谉 讬砖 诇讜诪专 砖讗讬住讜专讛 拽诇 讬讜转专. 讜诪专 [讜讞讻诐 讝讛] 住讘专 讻讬 转专讜诪讛 讞诪讜专讛 讬讜转专, 砖讛专讬 讗讬谉 诇讛 讻诇 讛讬转专 诇讬砖专讗诇 讗讘诇 讟讘诇 鈥� 讗驻砖专 诇转拽讜谞讬讛 [诇转拽谞讜] 讜诇讻谉 讗祝 讘注讜讚讜 讟讘诇 讗讬谉 讞讜诪专转 讛讗讬住讜专 砖讘讜 讙讚讜诇讛 讻诇 讻讱.

